Man op pad hof toe doodgeskietDie misdaadtoneel. Foto: Raahil Sain/ANA Ao. Alwin Labans, woordvoerder van die polisie, het gesê die oorledene was saam met drie ander mans in ŉ VW Golf na die Port Elizabeth-landdroshof op pad. Vier mans in ŉ goue Mazda Etude het in Govan Mbekiweg verby hulle gery en op die Golf losgebrand. Volgens paramedici op die toneel is een van die mans in die Golf verskeie kere getref en hy is op die toneel dood verklaar. Nog ŉ passasier is in die hand en die ander in die rug geskiet. Die vierde man is nie raakgeskiet nie. Volgens Labans hou die voorval moontlik verband met bendegeweld. ŉ Taakspan lei die ondersoek na die voorval en niemand is nog in hegtenis geneem nie. Dit is nog nie duidelik waarom die mans op pad was hof toe nie.